Po naszymu
Zaczło sie cołkiym niywinne: starka Kuliczka kozała swoji wnuczce Emilce zawrzić gynsi we kotyku. Emilczyn bracik, Pietrek zaroz doł pozōr, że cosikej sie szykuje i poszoł ze ciepłym do starszyj siostry, a ta mu padała, że starka bydzie gynsi podszkubować. Synkowi coś to niy sztimowało, bezto teroz polecioł z tym ku starce:
– Co to bydziecie tym gynsiōm robić, starko? Poszkubować? Przeca żeście godali, że poszkubowani to je taki napasztowani, bo jak za waszych czasów synki poszkubowały dziołchōw, to ône to niy miały rade, a krōm tego zwierziny napasztować sie niy godzi, bo by sam zaroz przijechało Towarzystwo Ôpieki nad Zwierzyntami a musieli byście sie z tego gynsto tłōmaczyć! Wiycie starko, tego to jo by sie po wos wcale a wcale niy spodziywoł... – synek pokrynciył gowōm.
– Synku, ty dycki słōchosz brzuchym miasto uchym! – ôdpedziała mu starka. – Ty żeś nic niy spokopiył, bezto jo ci zaroz wyświytla, cożech ô tych gynsiach godała... – Ale niy skończyła, bo przileciała ku nim starka Kurczyno, co wszyjski zwiasty ze wsi wiedziała:
– Wy Kuliczko isto nic niy wiycie? – zaczła. – Wiycie, wiela było ôstudy u waszych sōmsiadōw? Wybrała sie Maryjka ze swoim ślubnym na torg do Żorōw jeszcze co ku weselu ôd Adryjany przikupić, a nazod byli dziepiyro pod wieczōr. Jak podjechali ku chałpie, patrzōm, że cosikej sie u nich na placu biyli, przidōm bliżyj, a to jejich gynsi leżōm na gnojoku, wszyjski zdechłe! Modym nic niy pedzieli, yno sami ze starym wzieni sie za szkubani. Wiadomo; ze miynsa już nic niy bydzie, ale chocioż piyrzi na pierziny dziołsze uratowali...
– Jo sam niy widza żodnej ôstudy, Kurczyno! – dziwowała sie starka Kuliczka. – Dobrze, że im to do gowy prziszło, bo jo bych isto gowa straciyła a niy poszkubała tych gynsi.... Nojpryndzy to bych ich kozała Adelinymu chopu zakopać kaj na zegrōdce!
Starka Kurczyno zrobiyła wielgi ôczy:
– To byście to Kuliczko, wypiytnościyli! A ôstuda to była dziepiyro na drugi dziyń! Przedstowcie se, że te gynsi ôszkubki zmartwystały a cołki gołe po placu lotały! A to wszyjsko skuli tego, że Maryjczyn chop dziyń przedtym wyciep na gnojok zbytki z korbflaszōw, co w nich wino na weseli nastawioł, gynsiska to zeżarły, a potym naprane na gnojoku leżały!
GRYMLINO
szl_Latn szl_Latn szl_Latn szl_Latn szl_Latn szl_Latn szl_Latn szl_Latn bug_Latn